Regionsudvalgets udtalelse om »EF-initiativet INTERREG II C og de lokale og regionale myndigheders potentielle rolle« (97/C 244/04)

REGIONSUDVALGET har -

under henvisning til retningslinjerne for EF-initiativet INTERREG II C, vedtaget maj 1995 og offentliggjort den 10. juli 1996 (),

under henvisning til konklusionerne fra Kommissionens seminar den 3.-4. juli 1996, hvor INTERREG II C-initiativet og retningslinjerne for forberedelse af INTERREG II C-programmerne og aktionerne diskuteredes,

under henvisning til sin beslutning af 15. januar 1997 om i henhold til EF-traktatens artikel 198 C, stk. 4, at afgive en udtalelse om »EF-initiativet INTERREG II C og de lokale og regionale myndigheders potentielle rolle« og om at henvise det forberedende arbejde til Underudvalg 1,

under henvisning til Regionsudvalgets udtalelse om fysisk planlægning i Europa (), Regionsudvalgets udtalelse om Kommissionens meddelelse vedrørende samarbejde om fysisk planlægning i Europa - Europa år 2000+ () og Regionsudvalgets udtalelse om Kommissionens forslag til beslutning om fordeling af budgetreserven til EF-initiativerne for perioden indtil 1999 (),

under henvisning til resultaterne af ordførernes undersøgelse vedrørende dem der har været inddraget i den forberedende fase af INTERREG II C-initiativet og Artikel 10-pilotaktionerne i henhold til Kommissionens meddelelse af 10. juli 1996,

under henvisning til Underudvalg 1's forslag til udtalelse (CdR 108/97 rev.) vedtaget den 18. april 1997 (ordførere: Viannino Chiti og Mary Freehill),

og ud fra følgende betragtning:

Skønt EU ikke besidder nogen særlig kompetence inden for fysisk planlægning, har Europa-Parlamentet og Regionsudvalget dog anbefalet Kommissionen at denne engagerer sig på en mere operationel måde i fysisk planlægning -

på den 18. plenarforsamling den 11.-12. juni 1997 (mødet den 11. juni) vedtaget følgende udtalelse.

1. Indledning

1.1. INTERREG II C-initiativet udgør en ny og vigtig kursændring for EU og EU's samspil med de lokale og regionale myndigheder. Med initiativet er der blevet skabt et potentielt værdifuldt redskab for at udvikle en europæisk dimension i det tværnationale samarbejde om regional planlægning.

1.2. INTERREG II C-initiativets hovedmål er:

- at udvikle en strategi for en bæredygtig udvikling af EU-området via en struktureret og optimal fordeling af aktiviteter, udvikling af relevante kommunikationsnet og udligning af forskelle i udviklingsniveau;

- at fremme det tværnationale samarbejde mellem medlemsstaterne og andre myndigheder med beføjelser inden for fysisk planlægning;

- at forstærke fællesskabspolitikkerne så disse får en mere positiv virkning på rumlig udvikling;

- gennem forebyggelse og samarbejde at løse vandforsyningsproblemerne i forbindelse med oversvømmelser og tørke.

1.3. Ifølge Kommissionens forslag indeholder INTERREG II C-initiativet tre aktionselementer med følgende fordeling af midler:

- generelt tværnationalt samarbejde om fysisk planlægning: 120,69 mio. ecu;

- forebyggelse af oversvømmelser: 148,15 mio. ecu;

- Bekæmpelse af tørke: 144 mio. ecu.

1.4. Under det generelle tværnationale samarbejde vil der blive sat aktioner i gang inden for syv geografiske områdegrupper, idet hvert område udarbejder sit eget operationelle program for initiativet. Tredjelande i Central- og Østeuropa og Middelhavsområdet der deltager i initiativet, vil indgive deres ansøgninger om finansiel bistand under andre programmer såsom PHARE, TACIS og MEDA. Der vil blive igangsat aktioner til forebyggelse af oversvømmelse i tre områder på basis af de relevante floders samlebassiner, mens aktionerne til bekæmpelse af tørke vil blive gennemført inden for nationale rammer på grundlag af forslag fra de fire berørte medlemsstater - Portugal, Spanien, Italien og Grækenland.

2. Generelle bemærkninger

2.1. Regionsudvalget hilser oprettelsen af EF-initiativet INTERREG II C velkommen som en mekanisme der åbner mulighed for aktivt at inddrage de lokale og regionale institutioner og myndigheder, der ofte har ansvaret for at iværksætte aktioner vedrørende fysisk planlægning, i arbejdet med at udvikle en koordineret EU-strategi for fysisk planlægning. INTERREG II C skal være lydhør over for regionernes behov og tage fat på de problemer der direkte berører de lokale og regionale myndigheder.

2.2. Regionsudvalget hilser også INTERREG II C velkommen fordi dette initiativ vil styrke de lokale og regionale myndigheders centrale rolle i gennemførelsen af EF-initiativer.

2.3. Regionsudvalget ønsker at understrege at politikken vedrørende fysisk planlægning uden tvivl vil blive underkastet gennemgribende forandringer som følge af udviklingen af informationsteknologien. Begreberne »tid« og »rum« får nu en helt ny dimension hvorved de geografiske grænser måske vil forsvinde. Regionsudvalget opfordrer til at der også inden for rammerne af INTERREG II C tages behørigt hensyn til dette forhold.

2.4. Regionsudvalget bifalder at dette tværnationale initiativ udvides til at omfatte hele EU-området samt tredjelande. Initiativet kan derfor fungere som et program der forbereder eventuelle nye EU-medlemslande på deres kommende medlemskab.

2.5. Regionsudvalget anerkender at INTERREG II C kan spille en vigtig rolle ved at bidrage til at der skabes nye og fleksible metoder til at udvikle partnerskaber hvor forskellige aktører på alle niveauer inden for fysisk planlægning inddrages. Regionsudvalget bifalder i denne henseende Kommissionens bestræbelser på at etablere en reel, forudgående høringsproces hvor de lokale og regionale myndigheder høres om prioriteringerne for fysisk planlægning, programudarbejdelse, fordeling af finansielle midler og oprettelse af implementerings- og overvågningssystemer.

2.6. INTERREG II C-initiativets eksperimentelle karakter er et afgørende element i betragtning af at det vil skabe præcedens for fremtidige EU-politikker med hensyn til dannelse af partnerskaber og udvikling af programmer og bane vejen for justeringer eller ændringer af lovgivningen i visse medlemsstater samt for en ny måde at forvalte strukturfondene på efter 1999, bl.a. i forhold til det interregionale, det grænseoverskridende og det tværnationale samarbejde.

2.7. Regionsudvalget anerkender at INTERREG II C-initiativet er enestående, ikke mindst i kraft af de fastlagte samarbejdsområder, men desuden i dets betoning af et tværnationalt snarere end et grænseoverskridende samarbejde henover store geografiske områder. Regionsudvalget understreger at et sådant samarbejde om fysisk planlægning vil kræve større direkte medvirken fra regionerne.

2.8. Regionsudvalget er bekymret over at oversvømmelses- og tørkeforanstaltningerne, som i virkeligheden er nationale programmer, vil skabe præcedens for EF-initiativer med en snæver fokus og uden den vigtige tværnationale dimension der er et grundlæggende princip i EF-initiativerne. Selv om disse elementer i initiativet vedrører vigtige spørgsmål, øger de antallet af programmer som gennemføres under EF-initiativet og især under INTERREG og medfører ekstra administration i forbindelse med fordelingen af i virkeligheden meget begrænsede støttemidler. Regionsudvalget har tidligere advaret mod tendenser af denne art.

2.9. De lokale og regionale myndigheder mener at INTERREG II C-initiativet, hvor dette anses hensigtsmæssigt, skal gennemføres parallelt med den europæiske perspektivplan for fysisk planlægning (ESDP) som vil blive færdigbehandlet i løbet af 1997. Regionsudvalget mener på denne baggrund at INTERREG II C-initiativet bør indeholde en vision for de områder hvor det er strategisk hensigtsmæssigt at iværksætte initiativets aktioner. De lokale og regionale myndigheder skal aktivt deltage i arbejdet med at skabe en sådan vision og sætte deres prioriteringer for fysisk planlægning på dagsordenen. Kommissionen kan derfor spille en vigtig rolle ved at skabe en vekselvirkning mellem »top-down«- og »bottom-up«-perspektiverne.

2.10. Hvad angår information om initiativet, bifalder Regionsudvalget Kommissionens nyhedsbrev og støtter kommende aktioner af denne type.

3. Særlige bemærkninger

3.1. Initiativets budget

3.1.1. Regionsudvalget beklager at der kun er blevet afsat få midler på initiativets budget, og mener i lyset af dette at man ikke bør nære for store forventninger til initiativet. Regionsudvalget mener at INTERREG II C-initiativets eksperimenterende procedurer til gennemførelse af initiativet vil give de mest værdifulde resultater. I denne henseende mener Regionsudvalget at omfanget af de lokale og regionale myndigheders aktive inddragelse i alle initiativets faser - initiativets forberedelse, gennemførelse og overvågning - vil være afgørende for dets succes.

3.1.2. Regionsudvalget er bekymret over de relativt begrænsede midler som er blevet afsat til det generelle tværnationale samarbejde om fysisk planlægning. Regionsudvalget opfordrer til at programmets implementering evalueres på et tidligt tidspunkt, og at dette samarbejde gives topprioritet da det på lang sigt kan give EU de største fordele.

3.1.3. Vedrørende finansieringen af initiativet beklager Regionsudvalget at det begrænsede budget ikke gør det muligt for alle regioner at tage fuld del i alle initiativets tværnationale foranstaltninger. Dette skyldes, at det kræves af medlemsstaterne at de foretager en nøje prioritering af hvilke foranstaltninger de ønsker at deltage i. Dette er resultatet når en medlemsstat afsætter hele sit bidrag til en eller to foranstaltninger og der følgelig ikke er yderligere samfinansiering til rådighed for tværnationale aktiviteter i forbindelse med ikke-finansierede foranstaltninger. Dette kan begrænse de lokale og regionale myndigheders deltagelse, da de som følge af deres begrænsede budgetmidler kan have problemer med samfinansieringen.

3.2. Geografiske områdegrupper

3.2.1. Regionsudvalget bifalder at der i forbindelse med INTERREG II C er blevet fastlagt mere fleksible geografiske områdegrupper, i modsætning til de »top-down«-inddelinger som foretoges i tidligere EU-aktioner inden for fysisk planlægning (f.eks. EUROPE 2000+). Dette har tidligere ført til at visse regioner blev isoleret fra deres »naturlige opland«. Det nuværende system, hvor regioner kan tilhøre to områdegrupper hvis dette betragtes som hensigtsmæssigt, er positivt forudsat at der er overensstemmelse mellem de relevante gruppers aktioner.

3.2.2. Regionsudvalget udtrykker imidlertid forbehold over for de metoder der hidtil har været benyttet af Kommissionen og medlemsstaternes til geografisk områdeinddeling. Det bifalder derfor, at de lokale og regionale myndigheder i visse medlemsstater er blevet direkte inddraget i defineringen af disse geografiske områder og opfordrer i henhold til nærhedsprincippet de resterende medlemsstater til også at inddrage de lokale og regionale myndigheder i processen.

3.2.3. Regionsudvalget godkender generelt initiativets valg af geografiske områder. Selv om Regionsudvalget på dette stadium ikke bør udtale sig om specifikke geografiske inddelinger, ser det dog med beklagelse på opsplitningen af strategisk vigtige områder, som f.eks. Alperne og Middelhavsområdet, fordi dette muligvis vil fragmentere aktionerne i disse sammenhængende områder.

3.2.4. Regionsudvalget er dog klar over den mulige betydning af disse geografiske inddelinger, navnlig i forbindelse med fastlæggelsen af hvilken filosofi der skal ligge til grund for strukturfondsreformen efter 1999, og som middel til at befordre udmøntningen af den europæiske perspektivplan for fysisk planlægning. Regionsudvalget ønsker at fremme en polycentrisk strategi i forbindelse med fysisk planlægning i Europa. Det foreslår derfor Kommissionen at denne udvikler en mekanisme der kan sikre samspillet mellem disse geografiske områdegrupper og gøre det lettere at udvikle samarbejdsprojekter inden for bl.a. transport-, energi- og kommunikationssektoren. I betragtning af det begrænsede budget opfordrer Regionsudvalget Kommissionen til at yde administrativ bistand som kan befordre koordineringen mellem områdegrupperne og fremme det fælles samarbejde.

3.3. De lokale og regionale myndigheders deltagelse

3.3.1. Regionsudvalget mener at der i gennemførelsen af INTEREG II C-initiativet bør sikres en balance mellem koordinering på EU- og medlemsstatsplan og tværnationale aktioner mellem de lokale og regionale myndigheder eller deres repræsentative sammenslutninger. Initiativet må bygge på »bottom-up«-princippet og have det lokale og regionale plan som drivkraft.

3.3.2. For at sikre dette opfordrer Kommissionen kraftigt medlemsstaterne til at deltage i en ny form for partnerskab, både med hinanden og med de lokale og regionale myndigheder. I gennemførelsen af andre, tidligere EF-initiativer har dette ikke altid været tilfældet.

3.3.3. Regionsudvalget bifalder at Kommissionen understreger nødvendigheden af at give de lokale og regionale myndigheder mere indflydelse i INTERREG II C-processen, men er bekymret over at visse medlemsstater kun i begrænset omfang har inddraget de lokale og regionale myndigheder.

3.3.4. I betragtning af initiativets eksperimentelle karakter mener Regionsudvalget at der fra begyndelsen bør være overensstemmelse mellem det nationale, regionale og lokale plan. For øjeblikket synes der i visse medlemsstater at være en konflikt mellem de nuværende administrative strukturer, både på det nationale og regionale plan, og de strukturer som Kommissionen med Regionsudvalgets støtte betragter som nødvendige for gennemførelsen af initiativet.

3.3.5. INTERREG II C-initiativet bør indeholde en mekanisme som kan sikre bredest mulig inddragelse af alle potentielle aktører inden for fysisk planlægning, og Regionsudvalget betragter også formel udveksling af erfaringer og bistand mellem de forskellige geografiske grupper som relevant.

3.3.6. For at opnå dette anbefaler Regionsudvalget at hver af de geografiske grupper afholder et forum for udveksling af erfaringer og anvendte fremgangsmåder og arrangerer informationsmøder hvor der fokuseres på INTERREG II C-støttede aktiviteter. Dette vil bidrage til at udvikle en aktiv partnerskabsproces hvilket er afgørende for udviklingen af »bottom-up«-fremgangsmåden.

3.4. Nye administrative strukturer

3.4.1. Regionsudvalget understreger betydningen af at udvikle relevante strukturer til administration og evaluering for at sikre koordinering af initiativet på både regionalt og tværnationalt plan. Administrations- og evalueringsstrukturerne bør være så enkle og ubureaukratiske som muligt.

3.4.2. Regionsudvalget mener at administrationsstrukturerne for hver geografiske områdegruppe bør fremme og tilvejebringe en vision om disse områdegruppers inddragelse i koordineringen af initiativet som helhed. Denne administrationsstruktur som bør bygge på andre programmers bedste fremgangsmåde, bør også sikre fælles styring af økonomien og fælles regnskabspraksis for alle grupper. Dette vil forenkle procedurerne for udarbejdelse af regler, sikre en effektiv gennemførelse af initiativet og forhindre skabelsen af yderligere administrative strukturer.

3.4.3. Regionsudvalget kræver at de relevante nationale, regionale og lokale myndigheder fra begyndelsen skal være repræsenteret i disse strukturer for gennemførelse og overvågning af initiativet, således at der kan etableres et tilstrækkeligt grundlag for en partnerskabstilgang.

3.5. Samspil mellem INTERREG II C og andre EU-politikker

3.5.1. Koordineringen af INTERREG II C-initiativet med eksisterende programmer såsom PHARE, TACIS og MEDA er afgørende for initiativets succes. Sammenkædningen af disse programmer og INTERREG II C bør kunne sikre at de lokale og regionale myndigheder i tredjelande får større indflydelse på udviklingen og gennemførelsen af disse vigtige programmer.

3.5.2. Koordineringen af disse programmer vil være til støtte for markedsøkonomien og den demokratiske praksis i nyligt etablerede parlamentariske systemer og gøre det lettere at skabe frihandelsområder med tredjelande som ikke har umiddelbar udsigt til at blive optaget i EU.

3.5.3. Regionsudvalget bifalder Kommissionens oprettelse af en overvågningsenhed på tværs af EU's tjenestegrene for at forhindre overlapninger mellem INTERREG II C-støttede aktioner og andre EU-programmers aktioner og derigennem sikre overensstemmelse mellem foranstaltningerne. Gennemførelsen af en sådan evaluering bør dog ikke trække på INTERREG II C-initiativets begrænsede budget, men finansieres direkte af Kommissionen.

3.5.4. Regionsudvalget mener at initiativets operationelle programmer hvor dette er muligt, bør være i overensstemmelse med målsætningerne i ESDP såfremt initiativet skal yde et positivt bidrag til EU's fremtidige politik for rumlig udvikling. Selv om ESDP først vil være færdigbehandlet senere i 1997, bør INTERREG II C og ESDP gensidigt støtte hinanden.

3.5.5. I denne henseende bør ESDP tilvejebringe en »bottom-up«-fremgangsmåde svarende til den proces som der lægges op til i INTERREG II C.

3.5.6. Regionsudvalget understreger at det er nødvendigt at supplere INTERREG II C-initiativet med aktioner støttet under Artikel 10-pilotaktioner vedrørende fysisk planlægning. Selv om disse pilotaktioner er nationale, skal de direkte knyttes til initiativets målsætninger.

3.6. Regionsudvalgets rolle

3.6.1. Regionsudvalget anmoder Kommissionen om fortsat at informere Regionsudvalget om INTERREG II C-initiativets fremskridt. Desuden bør Regionsudvalget i henhold til nærhedsprincippet fortsat høres og inddrages i de indledende stadier af beslutningsprocessen vedrørende regionaludvikling og fysisk planlægning. Dette har ikke altid været tilfældet. Ofte er Regionsudvalget først blevet anmodet om at deltage i de sidste stadier af den politiske beslutningsproces.

3.6.2. I betragtning af at fysisk planlægning er et af de lokale og regionale myndigheders primære kompetenceområder, anmoder Regionsudvalget om at blive direkte inddraget i den videre udvikling af INTERREG II C-initiativet gennem regelmæssig høring om initiativets gennemførelse og om omfanget af de lokale og regionale myndigheders inddragelse.

4. Konklusion

4.1. Regionsudvalget bifalder generelt introduktionen af EF-initiativet INTERREG II C som et middel til at fremme samarbejde om fysisk planlægning og regionaludvikling. Regionsudvalget understreger dog at det er vigtigt at inddrage de lokale og regionale myndigheder i alle initiativets faser, fra udarbejdelsen af projekter, til udvælgelsen af projekter, støttetildeling og gennemførelse og overvågning af programmerne. I betragtning af de hidtidige erfaringer med de lokale og regionale myndigheders effektive samarbejde mener Regionsudvalget at INTERREG II C er en anledning til at fremhæve disse myndigheders rolle i udviklingen af en EU-politik for fysisk planlægning. De lokale og regionale myndigheder bør være hovedaktører i en hvilken som helst EU-politik for fysisk planlægning.

4.2. Regionsudvalget henleder opmærksomheden på at gennemførelsen af INTERREG II C er en anledning til ikke blot at fastlægge nye metoder for forvaltning og udvikling af EU's regionalpolitiske instrumenter, men også til at forbedre de lokale og regionale myndigheders deltagelse på disse områder.

4.3. Regionsudvalget betragter ikke desto mindre initiativets budget som utilstrækkeligt og uegnet til effektivt at virkeliggøre initiativets målsætninger. Initiativet vil derfor primært være til gavn på grund af dets evne til at skabe partnerskaber, udvikle samarbejdssystemer og bane vejen for fremtidige aktioner inden for fysisk planlægning og regional udvikling.

Bruxelles, den 12. juni 1997.

Pasqual MARAGALL i MIRA

Formand for Regionsudvalget

() EFT C 200 af 10. 7. 1996, s. 23.

() EFT C 116 af 14. 4. 1997, s. 1.

() EFT C 100 af 2. 4. 1996, s. 65.

() EFT C 337 af 11. 11. 1996, s. 1.

BILAG

Oversigt over de geografiske områder under INTERREG II C

Foranstaltning: Generelt tværnationalt samarbejde om fysisk planlægning

1) Det vestlige Middelhav/De latinske alper

2) Sydvesteuropa

3) Atlanterhavsområdet

4) De central- og nordvesteuropæiske hovedstæder

5) Nordsøområdet

6) Østersøområdet

7) Centraleuropa, Adriaterhavet, Donauområdet og Sydøsteuropa

Foranstaltning: Forebyggelse af oversvømmelse

1) Rhinen - Maas/Meuse

2) Frankrig - Italien

3) Grækenland - Bulgarien

Foranstaltning: Bekæmpelse af tørke

1) Portugal

2) Spanien

3) Italien

4) Grækenland